Efter syv år væk fra Nordjylland vender bagspilleren Mikkel Ibsen tilbage til Aalborg Håndbold. Han har skrevet under på en kontrakt, der gælder for den kommende sæson. Den 28-årige playmaker, der fik sin håndboldopdragelse i Aalborg KFUM, spillede i AaB Håndbold indtil 2008. - Vi er glade for at byde Mikkel Ibsen velkommen tilbage til klubben. Han er en teknisk meget dygtig, hurtig og snu spiller, og han har de seneste år opnået stor erfaring i både den danske og den svenske liga, siger direktør Jan Larsen, Aalborg Håndbold. Selv siger Mikkel Ibsen om skiftet: - Det bliver spændende at vende tilbage og ikke mindst spille for det fantastiske hjemmepublikum i Jutlander Bank Arena. Vi får et stærkt hold, så jeg glæder mig til at være med til at spille om topplaceringerne i ligaen, siger Mikkel Ibsen. Siden Mikkel Ibsen forlod AaB Håndbold i 2008, har han spillet to sæsoner i Stoholm IF, tre sæsoner i SønderjyskE og senest to sæsoner i Ystads IF i den bedste svenske række.
28-årige Mikkel Ibsen har skrevet under på en et-årig kontrakt med Aalborg Håndbold